ভালোবেসে বিয়ে করা স্বামীকে নিষ্ঠুর বলা গ্রহণযোগ্য নয়: হাইকোর্ট

কলকাতা: শিক্ষিত রোজগেরে বধূ দ্বারা সংসারে আর্থিক সহযোগিতার আশা নিষ্ঠুরতা নয়। ভালোবেসে বিয়ে করে স্বামীকে পরে নিষ্ঠুর, অসহযোগী বলা গ্রহণযোগ্য নয়। অভিমত কলকাতা হাইকোর্টের (Calcutta High Court)।

আবেদনকারী শিক্ষিতা এবং রোজগেরে মহিলা। সংসারের খরচ-খরচায় সহযোগিতা করা, কোভিড-১৯ লকডাউনের সময় অনলাইনে কিছু কেনার কথা বলা বা শিশুসন্তানকে খাওয়ানোর জন্য শাশুড়ির নির্দেশ, কোনওভাবেই ৪৯৮-ক (498A) ধারা অনুযায়ী বধূ নির্যাতন (Domestic Violence) হতে পারে না। যৌথ মালিকানাধীন অ্যাপার্টমেন্টের ইএমআই প্রদান অথবা ছেলেকে নিয়ে বাবার বাইরে ঘুরতে যাওয়া সাংসারিক জীবনে অতি সাধারণ ঘটনা। এসবের জন্য কাউকে দোষারোপ করা যায় না। তাছাড়া কবে কখন কীভাবে অভিযুক্তরা অন্যায় করেছে সেই তথ্যের অভাবে শাস্তিমূলক ব্যবস্থা নেওয়ারও সুযোগ নেই। মন্তব্য বিচারপতি অজয় কুমার গুপ্তার (Justice Ajay Kumar Gupta)।

পাটুলি থানায় দায়ের হওয়া অভিযোগ অনুযায়ী অভিযোগকারিণীর বিবাহ সূত্রে একটি কন্যা রয়েছে। বিয়ের পর থেকেই তাঁর মনে হয়েছে, স্বামী অনুপযুক্ত। স্বামীর নিকটজনেরা তাঁকে ছুতোনাতায় অপমান করেন। যার একমাত্র কারণ তিনি জাতিগতভাবে নিম্নশ্রেণির। স্বামীকে নিয়ে অন্যত্র যাওয়ার পর তাঁকে গলা টিপে মারার চেষ্টা হয়। কন্যার খিদে না পেলেও শাশুড়ি তাকে খাওয়ানোর জন্য জোর করেন। যে অ্যাপার্টমেন্টে তাঁরা উঠে এসেছেন, তার মাসিক ইএমআই মেটানোর জন্য তাঁকে চাপ দেওয়া হয়েছে।

আরও পড়ুন: উপরাষ্ট্রপতি নির্বাচন: শাসক-বিরোধী দুই শিবিরেরই ‘মক পোল’

কিন্তু এইসব অভিযোগ শুধু বানানো নয়, সম্পূর্ণ কল্পনাপ্রসূত এবং তাদের হেনস্থা করে মানসিকভাবে লাভবান হওয়ার জন্য অভিযোগ আনা হয়েছে বলে হাইকোর্টে দাবি অভিযুক্তদের। কারণ এফআইআর পর্যালোচনা করলেই দেখা যাবে অভিযোগের সপক্ষে কোনও তথ্যপ্রমাণ নেই। তাই অভিযোগ তথা এফআইআর খারিজ হওয়া উচিত বলে অভিযুক্তদের দাবি।

অভিযোগকারিণীর পেশ করা অভিযোগে অত্যাচার সম্পর্কিত কোনও তারিখ বা মেডিক্যাল তথ্য নেই। পুলিশি তদন্তে শারীরিক বা মানসিক অত্যাচারের কোনও নির্ভরযোগ্য প্রমাণ নেই। বিশেষত পণের জন্য অত্যাচারের প্রমাণ নেই। তার চেয়েও বড় কথা, ভালোবাসা করে তিনি বিবাহ করেছেন। এখন সেই স্বামীকে নিষ্ঠুর অসহযোগী ইত্যাদি বলে অভিযোগ গ্রহণযোগ্য নয়।

দেখুন অন্য খবর: